Atikamekw metowanikana

Manawan/Wemotaci 
Weckatc awaci metowana.
Epwamici takok metowana ka kicatak, arimatc wirawaw tipirowe ki ocitawok Atikamekw nehirowisiok metowaniw otci onitcaniciwawa. Kirika aric e natowi kwetcitahatcik ke ici nikani nisawiritci mekwatc e matcekiritci. Nama ki otci otapinamok metowaniw wirawaw tipirowe ki ocitwewok kaie mocak notcimik ki otinamok kekotc ma awesisik kitci ocitawok. Nikotc ecinakonik ke iti ititoskeritci onitcaniciwawa ekoni ka icitatcik kaie ke otitikotc awacic nipira kitci kitaweritak kirika aka orina ke koctatikonik metowaniw. Ki ocitawok metowaniw otcita kitci witcihikotc awacic kitci ocihomakanik okitaweritamowin. Tarasak kirika napitc kitci iti matce kwetcitatc ke totak iti matce ntohote anaha awacic. Nama arotcikotc ki otci icitawok metowaniw, mocak ki kanawapatamok e iti asitatisiritci awaca kirika mocak e iti kiskinohamowatcik tan ke irapatanik aniheriw aki ocitatc. Tepirak mocak mictikoriw ki totamok e ocitatcik metowaniw. Ki micta mitceniw erowek weckatc awacic ka ici titak aka orina kitci natowi cikateritak. Tapwe kaskina kaki icitatcik, mocak ki pamitoneritamok ke icinakotatcik metowaniw otcitakotc e natowi nisawihatcik onitcaniciwawa ke iti aititoskeritcik kirika kicatc e kokwetcitahatcik iti matce atoskewate kewirawaw. Peikon kaie aniki ickwecak ki takoniw metowaniw kaki ocitakaniwonik wirawaw otci  acitc mia ke icinakonik iti matcekiwate, nac kitci matce iskwewitcik wirawaw meka tipirowe kata wapamawosowok, nama tca kata waneritamok iti tiratawe awaca. Ekota ka otci ocitatcik metowaniw mocak eki nosinetatcik, tan ke ici nikani nisawihatcik awaca. Tekaci nama wiskat ki otci koctatikoniw kaki ocitatcik kaie mocak kaskina pa peikw awacic ki titam ke ometowanitc. Enko tca pa peikw e nta kiskeritamok e aicinikateki kirika e airapataki. 
Enko tca nehi metowanikana; 
 Cicikon,
 Tewehikan,
 Tapohon,
 Atcapicic,
 Amiskw opitcikai,
 Mictikw rotinikan,
 Potatcikan,
 Irinikekotcikanicic,
 Towekoto,
 Packahotcikan.

Jean-Paul Echaquan ka ki werisinahak

 Opitciwan 

Tipanictawin:E matcectakaniwok‎